作者:皎然
標題:答黎士曹黎生前適越後之楚
內容:楚木紛如麻，高松自孤直。願得苦寒枝，與君比顏色。故鄉眇天末，羈旅滄江隅。委質在忠信，苦心無變渝。何繇表名義，贈君金轆轤。何以美知才，投我懸黎珠。遽為千里別，南風思越絕。愛君隨海鷗，倚棹宿沙月。不棲惡木上，肯蹈巴蛇穴。一上蕭然峰，擬蹤幽人轍。晨興獨西望，郢水期溯沿。夜到洞庭月，秋經雲夢天。黎生知吾道，此地不潸然。欲寄楚人住，學拏漁子船。奈何北風至，攪我窗中弦。遊子動歸思，江蘺亦綿綿。篋中封禪書，欲獻無由緣。豈乏晨風翼，翻飛到日邊。